text: 79 asylbørn uden forældre mangler danske voksne
  24 august 2016 kl. 11.54
  Manglen på frivillige danskere, der vil være værge for uledsagede flygtningebørn, er endnu større på asylcentrene end i kommunerne i Syd- og Sønderjylland.
  Masser af flygtningebørn i Syd- og Sønderjylland mangler en voksen dansker, som har lyst til at tage sig lidt af dem.
  - De tre børne-asylcentre i Tønder, Toftlund og Thyregod mangler her og nu 79 voksne danskere,  som har lyst til at blive personlige repræsentant for et uledsaget flygtningebarn, fortæller Lone Clausen, som er  frivillig koordinator i Røde Kors, til TV SYD.
  I øjeblikket bor der 190 uledsagede flygtningebørn mellem 12 og 18 år på de tre børnecentre i Toftlund, Tønder og Thyregod.  De er kommet til Danmark uden forældre.  De bor på centrene, mens deres asylsag behandles.
  Centrene i Tønder Kommune hører under Asyl Syd, som ledes af Jacob Kirkegaard: 
  - Vi arbejder med personlige repræsentanter. Vi ville rigtig gerne have flere frivillige og styrke den personlige relation, siger han til TV SYD.
  Begge centre er forholdsvis nye. Det i Tønder er fra december sidste år og det i Toftlund er fra februar i år.
  - Det kan være en forklaring på, at vi endnu ikke er så stærkt forankret i lokalsamfundet og derfor ikke har et stor kontaktflade med frivillige, siger Ute Wagner, som erleder af Børneasylcentret i Toftlund.
  
  Børnecenter Tønder Centertype: BørnecenterKapacitet: 100 indkvarteringspladser
  Lige nu bor der 68 børn under 18 år. Mandag ankommer 11 nye børn.
  
  
  Børnecenter Toftlund  Centertype: BørnecenterKapacitet: 100 indkvarteringspladser
  Lige nu bor der 54 børn under 18 år. Mandag ankommer 8 nye børn.
  
  
  Børnecenter ThyregodCentertype: BørnecenterKapacitet: 80 indkvarteringspladser
  Lige nu bor der 68 børn under 18 år.
  
  Hvis du er interesseret, kan du melde dig som frivillig her.
  Røde Kors besøger desuden Tønder Medborgerhus den 31. august fra klokken 19-21, hvor de fortæller om arbejdet som frivillig.
  